喜雨歌
作者：王炎
朝代：宋

paragraphs: 去年夏旱田原枯，龍骨取水禾不蘇。
張頤待哺神所憫，吏既禱之甘雨隨。
東阡西陌喜相賀，化我磽确成膏腴。
炊粳釀黍作秋社，翁媼醉飽兒孫嬉。
今年種藝方入土，梅天宜雨還不雨。
高仰之田龜兆開，污邪亦半無流水。
帝從人欲不待祈，豐隆擊鼓羣龍趨。
山南山北起雲霧，雨脚急來如綆縻。
富家安坐有紅粟，田家作苦惟饘粥。
丁壯力耕兒飯牛，旱時得雨勝珠玉。